Et rigtigt godt og relevant input og spørgsmål, som jeg faktisk ikke tror, at vi tidligere har været inde på i disse spalter. Jeg har mange gange skrevet om begreberne forsæt og uagtsomhed i straffesager, men vist aldrig før om tiltalefrafald. Traktorulykken, som du nævner, er kendt, fordi den involverede forældreparret Nicoline og Thomas Bertram fra Nordjylland (på billedet). De medvirkede i – og fandt hinanden – i TV 2-serien ”Landmand søger kærlighed” og har flere gange fortalt om deres tragedie i medierne. Fodrede grise De fik i begyndelsen af 2020 datteren Marie. Alt var således fryd og gammen, men det ændrede sig den 22. juni 2021, da Marie var halvandet år. Nicoline var taget på arbejde som social- og sundhedsassistent, Marie var i sin dagpleje, og Thomas opholdt sig på gården, som han drev som økologisk landmand med fritgående grise. Om eftermiddagen hentede han Marie fra dagplejen og tog hende med ud på marken for at fodre grisene, som han havde gjort mange gange før. Ved et tragisk uheld påkørte han med traktoren Marie, der på det tidspunkt legede på jorden med familiens hund. Thomas troede, hun opholdt sig et andet sted, end hvor hun var. Han opdagede med det samme, hvad der var sket og ringede 1-1-2, samtidig med at han gav Marie hjertemassage. Både lægehelikopter, ambulance og politi kom hurtigt til stedet, og Marie blev i ambulance med politieskorte kørt til Aalborg Sygehus, hvor hun bliver erklæret død. Humant skridt Thomas blev utvivlsomt sigtet af politiet i forbindelse med, at han blev afhørt til sagen. Sådan vil det altid være. Anklagemyndighedens beslutning om ikke at rejse tiltale er for mig at se udtryk for et fornuftigt og humant skridt, fordi der foreligger særlige formildende omstændigheder eller andre særlige forhold, og hvor ”påtale ikke anses for påkrævet af almene hensyn”. Havde Thomas påkørt og dræbt et andet barn end sit eget, var han nok blevet tiltalt for uagtsomt manddrab. I forhold til den psykotiske kvinde – som nævnes i spørgsmålet – ville hun formentlig blive tiltalt for drab, uanset om det var hendes eget eller andres barn, hun slog ihjel, da der jo ikke her er tale om et uheld. Hun ville dog nok blive straffri på grund af utilregnelighed. Retten afgør skyldsspørgsmål Det er som bekendt politiet, der efterforsker forbrydelser, herunder drab og mistænkelige dødsfald. Politiet beslutter, om der i givet fald skal rejses sigtelse mod den formodede gerningsmand, men anklagemyndigheden afgør, om der skal rejses tiltale ved retten. Hvis det sker, er det retten, der afgør skyldsspørgsmål og straf. Begreberne mistanke, sigtelse, tiltale og dom har jeg været inde på mange gange her i brevkassen. Bevisets stilling Anklagemyndigheden kan vælge ikke at rejse tiltale mod en sigtet person. Det sker jævnligt, hvis anklagemyndigheden ikke mener, at de nødvendige beviser til en domfældelse er til stede. I sådanne tilfælde siger man, at påtale opgives. Påtale er den juridiske betegnelse for, at anklagemyndigheden rejser tiltale ved retten. Ofte ses det formuleret på den måde, at anklagemyndigheden slutter sagen på bevisets stilling. Formildende omstændigheder Men så er der altså den mulighed, du er inde på i spørgsmålet, nemlig at den sigtede person tildeles et såkaldt tiltalefrafald. Det betyder, at anklagemyndigheden anser den sigtede person for at være skyldig, men der bliver ingen retssag og dermed ingen straf til den sigtede. Det er retsplejelovens paragraf 722, der taler om tiltalefrafald. Her er der opremset en lang række konkrete forhold, der kan føre til et tiltalefrafald. Men paragraffen taler også mindre konkret om, at anklagemyndigheden kan undlade at rejse tiltale, hvis der foreligger særlig formildende omstændigheder eller andre særlige forhold, og ”hvor påtale ikke anses for påkrævet af almene hensyn”.